NARIADENIE KOMISIE (ES) č. 1342/2005
zo 16. augusta 2005,
ktoré stanovuje poskytovanie vyrovnávacieho príspevku organizáciám výrobcov za tuniaky dodané spracovateľskému priemyslu od 1. januára do 31. marca 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), najmä na jeho článok 27 ods. 6,
keďže:
(1)
Vyrovnávací príspevok stanovený v článku 27 nariadenia (ES) č. 104/2000 sa za určitých podmienok môže poskytnúť organizáciám výrobcov tuniakov v Spoločenstve za množstvá tuniakov dodané spracovateľskému priemyslu za kalendárny štvrťrok, počas ktorého sa zaznamenali ceny, keď priemerná štvrťročná predajná cena na trhu Spoločenstva, ako aj dovozná cena, prípadne dovozná cena vrátane použiteľných vyrovnávacích poplatkov, sú nižšie ako 87 % ceny výrobcov Spoločenstva za príslušný výrobok.
(2)
Pokiaľ ide o tuniaka žltoplutvého (Thunnus albacares) s hmotnosťou nad 10 kg/kus, tuniaka žltoplutvého (Thunnus albacares) s hmotnosťou do 10 kg/kus a o tuniaka pruhovaného (Euthynnus (Katsuwonus) pelamis), prieskum situácie na trhu Spoločenstva ukázal, že v období od 1. januára do 31. marca 2004, boli jeho priemerná štvrťročná predajná cena, ako aj jeho dovozná cena, uvedené v článku 27 nariadenia (ES) č. 104/2000, nižšie ako 87 % platnej ceny výrobcov Spoločenstva stanovenej nariadením Rady (ES) č. 2346/2002 (2).
(3)
Právo na príspevok sa stanoví na základe faktúr za predaj uskutočnený počas príslušného štvrťroka, ktoré sa použili na výpočet priemernej mesačnej predajnej ceny v súlade s článkom 4 nariadenia Komisie (ES) č. 2183/2001 z 9. novembra 2001 stanovujúce podrobné pravidlá uplatňovania nariadenia Rady (ES) č. 104/2000 v súvislosti s poskytovaním vyrovnávacieho príspevku za tuniaky určené pre spracovateľský priemysel (3).
(4)
V súlade s článkom 27 ods. 2 nariadenia (ES) č. 104/2000 nesmie výška príspevku v žiadnom prípade presiahnuť buď rozdiel medzi aktivačným prahom a priemernou predajnou cenou príslušného výrobku na trhu Spoločenstva, alebo paušálnu čiastku rovnajúcu sa 12 % tohto prahu.
(5)
Množstvá, ktoré spĺňajú podmienky pre poskytnutie vyrovnávacieho príspevku nesmú pre príslušný štvrťrok v žiadnom prípade prekročiť limity stanovené v článku 27 ods. 3 nariadenia (ES) č. 104/2000.
(6)
Množstvá tuniaka žltoplutvého (Thunnus albacares) s hmotnosťou nad 10 kg/kus, tuniaka žltoplutvého (Thunnus albacares) s hmotnosťou do 10 kg/kus a tuniaka pruhovaného (Euthynnus (Katsuwonus) pelamis), predané a dodané spracovateľskému priemyslu etablovanému na colnom území Spoločenstva, boli počas príslušného štvrťroka väčšie než množstvá predané a dodané počas toho istého štvrťroka v troch predchádzajúcich rybárskych rokoch. Keďže tieto množstvá prekračujú hornú hranicu stanovenú v článku 27 ods. 3 nariadenia (ES) č. 104/2000, je potrebné obmedziť celkové množstvá týchto výrobkov, za ktoré možno poskytnúť vyrovnávací príspevok.
(7)
Na výpočet vyrovnávacieho príspevku poskytnutého každej organizácii výrobcov sa používajú horné hranice stanovené v článku 27 ods. 4 nariadenia (ES) č. 104/2000, je potrebné rozdeliť množstvá, ktoré spĺňajú podmienky pre poskytnutie vyrovnávacieho príspevku medzi príslušné organizácie výrobcov úmerne podľa množstiev, ktoré vyprodukovali v tom istom štvrťroku rybárskych rokov 2001, 2002 a 2003.
(8)
Opatrenia uvedené v tomto nariadení sú v súlade so stanoviskom Riadiaceho výboru pre produkty rybolovu,
PRIJALA TOTO NARIADENIE:
Článok 1
Vyrovnávací príspevok stanovený v článku 27 nariadenia (ES) č. 104/2000 sa poskytuje za obdobie od 1. januára do 31. marca 2004 za tieto výrobky a v tejto maximálnej výške:
(EUR/t)
Výrobok
Maximálna výška príspevku podľa článku 27 ods. 2 prvá a druhá zarážka nariadenia (ES) č. 104/2000
Tuniak žltoplutvý (Thunnus albacares) s hmotnosťou nad 10 kg/kus
127
Tuniak žltoplutvý (Thunnus albacares) s hmotnosťou do 10 kg/kus
92
Tuniak pruhovaný (Euthynnus (Katsuwonus) pelamis)
52
Článok 2
1. Celkové množstvo, za ktoré možno poskytnúť vyrovnávací príspevok:
-
Tuniak žltoplutvý (Thunnus albacares) s hmotnosťou nad 10 kg/kus: 21 089,066 ton
-
Tuniak žltoplutvý (Thunnus albacares) s hmotnosťou do 10 kg/kus: 4 531,090 ton
-
Tuniak pruhovaný (Euthynnus (Katsuwonus) pelamis): 5 775,411 ton
2. Rozdelenie celkového množstva medzi príslušné organizácie výrobcov je stanovené v prílohe.
Článok 3
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. augusta 2005